钦定古今图书集成/理学汇编/学行典/第066卷 > 春秋繁露 > 《身之养重于义》
## 钦定古今图书集成/理学汇编/学行典/第066卷 > 春秋繁露 > 《身之养重于义》

“天之生人也，使人生义与利。利以养其体，义以养其心。心不得义不能乐，体不得利不能安。义者，心之养
也，利者体之养也。体莫贵于心，故养莫重于义。义之
养生人大于利矣。”何以知之？今人大有义而甚无利，
虽贫与贱，尚容其行以自好而乐生，《原宪》、曾闵之属
是也。人甚有利而大无义，虽甚富则羞辱大。恶恶深，
“祸患重，非立死其罪者，即旋伤殃忧尔，莫能以乐生
而终其刑戮折夭之民是也。”夫人有义者，能虽贫自
乐也；而无大义者，虽富莫能自存。吾以此实义之养
生人，大于利，中厚于财也。民不能知而常反之，皆忘
义而殉利，去理而走邪，以贼其身而祸其家。此非其
自为计不忠也，则其知之所不能明也。今握枣与错
金以示婴儿，必取枣而不取金也；握一斤金与千万
珠以示野人，野人必取金而不取珠也。故物之于人
小者易知也，其于大者难见也。今利之于人小而义
之于人大者，无怪民之皆趋利而不趋义也，固其所
暗也。圣人事明义以炤燿其所暗，故民不陷。《诗》云：“示
我显德行。”此之谓也。先王显德以示民，民乐而歌之
以为诗，说而化之以为俗，故不令而自行，不禁而自
止，从上之意，不待使之，若自然矣。故曰“圣人。天地动，
四时化”者，非有他也，其见大义故能动，动故能化，化
故能大行，化大行故法不犯，法不犯故刑不用，刑有
不用，则尧舜之功德。此大治之道也，先圣传授而复
也。故孔子曰：“谁能出不由户，何莫由斯道也？”今不示
显德行，民暗于义不能炤，迷于道不能解，因欲大严
憯以必正之直，残贼天民而薄主德耳，其势不行。仲
尼曰：“国有道，虽加刑也无刑；国无道，虽杀之，不可胜
也。”其所谓有道无道者，示之以显德行与不示尔。